Britannia on myöntänyt sijoittajaviisumin 700:lle Venäjän kansalaiselle. Nyt niiden perusteita käydään entistä tarkemmin läpi.

Euroopan unioni on pitkään kritisoinut Britanniaa siitä, että maa on sallinut venäläisten miljonäärien lähes vapaasti pestä rahansa Yhdistyneessä kuningaskunnassa. Nyt tähän näyttää tulleen muutos.

Näkyvin uuden ja tiukemman politiikan merkeistä on julkisuuteen tullut tieto siitä, että maassa pitkään asunut venäläisoligarkki Roman Abramovitš ei ole saanut uusittua huhtikuussa 2018 umpeutunutta sijoittajaviisumiaan.

Abramovitš on listattu Britannian 13. rikkaimmaksi henkilöksi. Tapaus on noussut julkisuuteen myös siksi, että Abramovitš on omistanut vuodesta 2003 jalkapalloseura Chelsean.

Britannia on myöntänyt vuosien 2008 ja 2015 välisenä aikana noin 700 sijoittajaviisumia Venäjän kansalaisille. Alun perin viisumin saamiseen vaadittiin vähintään miljoonan punnan sijoittamista maahan. Määrä on sittemmin kaksinkertaistettu kahteen miljoonaan.

Abramovitšin kaltaisille oligarkeille muodollisesti vaaditut summat ovat taskurahoja; he ovat sijoittaneet maahan miljardeja.

Britannia ei ole virallisesti kertonut syytä Abramovitšin viisumivaikeuksiin. Financial Times -lehden mukaan kuitenkin jo sen uusimisen myöhästyminen kertoo, että Britannia on muuttamassa suhtautumistaan venäläiseen rahaan aiempaa jyrkemmäksi.

Varsinkin Brysselissä on pitkään kritisoitu sitä, että Lontoo on tähän asti tarjonnut venäläisille rahamiehille käytännössä rajoituksettomat mahdollisuudet pestä rahojaan Britannian finanssijärjestelmän kautta.

Yhtenä syynä Lontoon mielenmuutokseen pidetään entisen venäläisvakoojan Sergei Skripalin ja hänen Julia-tyttärensä myrkytysyritystä Salisburyssa aikaisemmin keväällä.

Jo tällöin Britannian ulkoministeri Boris Johnson uhkasi, että osana Venäjän rankaisemista Britannia tulee puuttumaan venäläisen rahan liikkeisiin Britanniassa. Osana tiukennuksia brittihallitus ilmoitti myös käyvänsä aikaisempaa tarkemmin läpi jokaisen maahan sijoittajaviisumin saaneen venäläisen maassaolon edellytykset.

Brittiparlamentin alainen ulkoasiainkomitea vaati maanantaina 21. toukokuuta antamassaan mietinnössä poikkeuksellisen kovin sanoin, että Britannian hallituksen on otettava vakavasti Kremliin linkittyvien henkilöiden taloudelliset järjestelyt Britanniassa.

Mietinnössä venäläistä rahaa kutsutaan avoimesti likaiseksi ja sanotaan, ettei Yhdistynyt kuningaskunta voi sulkea silmiään presidentti Vladimir Putinin kleptokraattien ja ihmisoikeuksien rikkojien rahanpesulta.

Komitean puheenjohtajan Tom Tugendhatin mukaan likainen venäläinen raha korruptoi, heikentää Britannian kansainvälisiä liittolaissuhteita ja syö uskottavuutta brittiläisiin instituutioihin.

Tugendhat kirjoitti aiheesta The Sunday Times -lehteen jo sunnuntaina ennen komitean raportin julkaisua. Hänen mukaansa Putinin Venäjästä on tullut keskeinen rauhattomuuden levittäjä ja kansallinen turvallisuusuhka.

Hän muistuttaa, että olivatpa venäläisoligarkit kuinka rikkaita tahansa, he voivat toimia vain Putinin suojeluksessa ja siitä riippuvaisina. Miljardien venäläissijoitukset ovat jakautuneet Britanniassa kaikille aloille lääketeollisuudesta kiinteistöbisnekseen ja taanneet Venäjälle vipuvarren vaikuttaa koko yhteiskunnan toimintaan.

Ulkoasiainkomitea peräänkuuluttaa Krimin anastuksen johdosta Venäjään kohdistettujen talouspakotteiden valvonnassa brittihallitukselta myös aikaisempaa tiiviimpää yhteistyötä Yhdysvaltain, Euroopan unionin ja G7-maiden kanssa.